Støt op om dit barns sprog i hverdagen

Den vigtigste periode i barnets sproglige udvikling er i perioden fra de er 0 til 6 år. Specielt i sommerferien, hvor forældre og børn har mere tid sammen end normalt, kan man gøre en stor forskel i sit barns sprogudvikling.

Som forældre eller familie kan I tage aktivt og bevidst del i at støtte barnets sprog. Ved at sætte fokus på sproget hver dag, vil man i løbet af sommerferien, kunne mærke stor forskel på sit barns sprog.

I kan bringe sproget tæt på jeres hverdag dvs. at I kan tale om alt det I laver sammen fx dækker bord, handler, skærer agurk etc. I kan snakke med barnet om hvad det er I gør når I er sammen med barnet fx ”Nu lyner jeg din jakke”, ”Vil du have mælk?” etc. Når man alligevel er på sommertur – enten på stranden, skoven eller byen, kan man tale om alle de ting I møder på vejen fx blomster, skilte, dyr etc.

I kan også bruge bøger som indgang til at støtte barnet sprogligt. I kan læse højt fra en god billedbog, I kan tale om billederne, tale om fortællingen eller bare nyde det at sidde sammen under højlæsningen. I kan finde inspiration til gode bøger på biblioteket – her kan i låne billedbøger, vrimlebøger eller måske en fuglebog, så I sammen kan kigge på fuglene i sommerhuset, og tale om dem.

I kan tale ud fra en billedbog uden at bruge teksten, I kan fortælle en hjemmebrygget historie eller kigge i et fotoalbum. Børn der møder mange ord, lærer mange ord. Det kommer børnene til gode, når de bliver så store, at de skal I skole.

Netop med afsæt i børns hverdag og hjemmemiljø er børneafdelingen på KøgeBibliotekerne i gang med projektet ”Familiesprog – for de 3-5- årige” som foregår i samarbejde med Stevns- og Gentofte bibliotekerne og er støttet af Kulturstyrelsen. Her bliver der lagt vægt på leg og meddeltagelse og i samarbejde med familier, sætter projektet fokus på at udvikle en række anbefalinger og værktøjer der støtter op om børns sprog i dagligdagen.

”Sammen med familier fra Køge, forsøger vi at finde frem til gode, enkle og virksomme måder hvorpå man kan støtte op om børnenes sprog på hjemmefronten. Til efteråret skal vi have et workshop-forløb, hvor vi i fællesskab med familier, afprøver vores resultater. Vi vil meget gerne kontaktes af interesserede familier, hvor enten far/mor eller en bedsteforælder sammen med barnet har lyst til at deltage. Vi lover at det bliver sjovt, lærerigt og med masser af inspiration til gode lege.” siger Mie Aksglæde Olsen, som er projektleder på projektet.